شەفەق
نیوز/ ئەبو عەبدولڵا ک ئاوارەس لە خەڵک سەڵاحەدین، نەزانست ک واینی لە پارێزگاگەی لەدەس
داعش، چشتیگ چەوەڕیی کەێد تاڵیی لەوە کەمتر نییە، تا رەحمەی دویەت ١٤ ساڵانی لەدەسی
چگ.
باسەگەی
رەحمە
دویای
داکاسیانی خوەی و خانەوادەی لە هەولێر، و مناڵەیلی خستە مەکتەو، یەکیگ لە دویەتەیلی
وەناو (رەحمە) لە تەمەن ١٤ ساڵان، وەناکاوەو چەوی و حەوزی نیشتە ژان، و ئەبو عەبدولڵا
وەزوی ئەرا چەن پزشکیگ بردەی، تا نەهامەتی دەسوەپی بکەێد.
باوگ
دویەتەگە ئویشێد: هەنای دویەتەگەم بردمە لای چەن پزشکیگ، دەرکەفت ک پەنام لە سەری دیرێد،
و گشت پزشکەیل تەنیا ٦٠% سەرکەفتن نەشتەرگەری وەپیم دان لە ئی پەنامە درارن.
پیاوەگە
وتیش: هەنای کەفتمە مینەی پزشکەیلیگتر، ئیجا دویەتەگەم بردمە لای دکتۆر هێمن حەسەن،
و وەپیم وت ئی نەشتەرگەریە ئاسانە، و ٩٥% دەرفەت سەرکەفتن دیرێد، چوینکە تەنیا کیسەی
روینە لە مەغزی، و بڕوا وەپی کردم تا نەشتەرگەری ئەرای بکەێد.
رووژ
نەشتەرگەری
وە خەفەت
فرەیگ، پیاوەگە باس ئەو رووژە کەێد ک ژیان خانەوادەی ژیروبان کرد، ک ئویشێد: لە رووژ
نەشتەرگەری دویەتەگەم بردنە ناو ژوورەگە، و پزشکەگە وت: ئەوەسا کونای کەپووڵی وە نازور
کەم، و کیسەگە لە سەری درارم، باوجی دویای کەمیگ دەرچگ و وەپیمان وت؛ ک دویەتەگەم کەفتە
بیهووشی، وئیمەیش وەی قسە بیزار بویمن، و دویای چوار رووژ لەناو خەسەخانە، گیانی
لەدەسدا.
ئەبو
عەبدولڵا هەمیش ئویشێد: لە ماوەی بیهووشی دویەتەگەم،  ئیدارەی خەسەخانە تایبەتەگە داوای ٤٥٠٠ دۆلار لەلیم
کرد، و منیش ئی توانا نەیاشتم، ک هەر رووژیگ بایەت بوی یەک مەلیۆن دینار خەرج خەفتن
دویەتەگەم لە چەودیریکردن هویرد بیەم، ک ناچار بویم ئەرا خەسخانەی جمهوری حکومەتی لە
هەولێر بوەمەی.
وەزیر
تەندروسی چە کرد؟
ئەبو
عەبدولڵا ئویشێد: دویای مردن دویەتەگەم، چەوم کەفتە سامان بەرزنجی وەزیر تەندروسی هەرێم
کوردستان، و تەمەیم کرد سکاڵا لەبان ئەو پزشکە توومار بکەم ک نەشتەرگەری ئەرا دویەتەگەم
کرد، و منیش چیم سکاڵا لەبان ئەو پزشکە توومار کردم، و وەزارەت تەندروسی پزشکیگ کلکرد
تا قسەیلم لە باوەتەگە توومار بکەێد،  و تەنیا
یەک چارەک ساعەت وەگەردم بوهز و پەیمان جیوەجیکردن ریکارەیل دان، باوجی دویای چەن رووژیگ
هەنای پەیوەندی وەرد کەسیگ مەندوب ناوبەین تەندروسی و دادوەری کردم ک ناوی (سەعدی)
بوی، سەعدی وەپیم وت: ئەوەسا وەزارەتەگە دووارەی لێکوڵینەوە کەێد، چوینکە ئەو پزشکە
ک قسەیلم توومار کرد پسپۆڕ نەویە.
وە چەویگ
پڕ ئومێد، ئەبو عەبدولڵا ئویشێد: هیمان چەوەڕی هەلویست ئاشکرایگ لە وەزارەت تەندروسی
هەرێم کوردستان لەباوەت مردن ئەو دویەتمە کەم ک وەپای خوەی چیە نەشتەرگەری وە
مردگی دەرچگ.
وەزارەت
تەندروسی لە هەرێم کوردستان
ئاژانس
شەفەق نیوز، تەقەلای پەیوەندی وەرد وەزارەت تەندروسی هەرێم کوردستان و تەندروسی پارێزگای
هەولێر کرد، باوجی هویچ جواویگ لەی باوەتە لەلیان نەوی.
پزشکەگە
لە ئامادەکردن
راپۆتەگە، هەمیش پەیوەندی وەرد دکتۆر هێمن حەسەن کردیمن، ک ئەو پزشکە لەلای خوەیەو
ئەرا ئاژانس شەفەق نیوز ئویشێد: دویای سڕکردن دویەتەگە، وەرجە نەشتەرگەری، دویەتەگە
کەفتە وەر گرفتیگ لە دڵی، و خستیمنەی لای پزشکیگ باتنی، و پزشکەگە وت: هویچی نییە،
و ئیمەیش نەشتەرگەری کردیمن.
پزشکەگە
ئویشێدیش: لەناو نەشتەرگەری، دویاتەگە فشار خوینی فرە داوەزێ و دڵی وەزوی کوتا.
وتیش:
چەوەڕی بڕیار ئەو دەسەی تەندروسیە کەم ک لەلایەن وەزارەت تەندروسی هەرێم لەی باوەتە
دروس کریا، و منیش ئامادەم ئەرا هەڵگردن وەرپرسایەتی دویای هەر بڕیاریگ دەرچوود، و
نیەتوەنم هوێچ زانیارییگ بیەم تا دەسەگە گردەو نەوود و بڕیاریگ کۆتایی دەرنەکەێد.
